FINANČNA POMOČ PRI REJI PRAŠIČEV V LETU 2020

**PRAVNA PODLAGA:**

10., 12. in 23. člena Zakona o kmetijstvu (Uradni list RS, št. 45/08, 57/12, 90/12 – ZdZPVHVVR, 26/14, 32/15, 27/17 in 22/18)

Odlok o finančni pomoči pri reji prašičev v letu 2020(Uradni list RS, št. 167/2020, v nadaljevanju: odlok)

**KAJ:** Finančna pomoč kmetijskim gospodarstvom pri reji prašičev, zaradi poslabšanja ekonomskih razmer v sektorju prašičjega mesa v letu 2020.

**KDO JE UPRAVIČEN:** Vlagatelj je nosilec KMG, ki redi:

- kategorijo prašičev pitancev od 30 kg dalje, pitane na višjo težo, in kmečko rejo prašičev oziroma kategorijo prašičev pitancev od 30 do 110 kg,

- kategorije plemenskih merjascev, plemenskih mladic oziroma plemenskih svinj.

Upravičenec do finančne pomoči je vlagatelj, ki izpolnjuje pogoje za pridobitev finančne pomoči.

**POGOJI:** Za pridobitev finančne pomoči mora vlagatelj izpolnjevati naslednje pogoje:

* vpisan je v evidenco imetnikov rejnih živali v letu 2020;
* na dan 1. februar 2020 je sporočil podatke o staležu prašičev v evidenco rejnih živali in preračun števila živali na GVŽ izkazuje na ta dan najmanj tri GVŽ plemenskih prašičev oziroma petnajst GVŽ prašičev pitancev;
* kmetijsko gospodarstvo je na dan oddaje zahtevka vpisano v register kmetijskih gospodarstev;
* na dan oddaje zahtevka ne sme biti v stečaju, prisilni likvidaciji ali v osebnem stečaju in ne sme imeti neporavnanih davčnih obveznosti in drugih denarnih nedavčnih obveznosti v skladu z zakonom, ki ureja finančno upravo, v višini, ki presega 50 eurov.

Preračun prašičev pitancev v GVŽ – upošteva se podatek o številu vpisanih živali na dan 1. februar 2020 ali podatek o povprečnem številu živali v turnusu za leto 2020. Če sta podana oba podatka, se upošteva podatek z višjo vrednostjo.

**VIŠINA FINANČNE POMOČI**

**Višina pomoči za upravičenca** se izračuna tako, da se višina pomoči na GVŽ prašiča pitanca oziroma višina pomoči na GVŽ plemenskega prašiča pomnoži s številom GVŽ upravičenih prašičev pitancev oziroma s številom GVŽ plemenskih prašičev upravičenca.

Višina pomoči na GVŽ prašiča pitanca se izračuna tako, da se zagotovljena sredstva, ki so namenjena za izplačilo finančne pomoči, delijo s seštevkom vseh skupnih GVŽ iz upravičenih zahtevkov.

Višina pomoči na GVŽ plemenskega prašiča se izračuna tako, da se višina pomoči na GVŽ prašiča pitanca iz prejšnjega odstavka pomnoži s faktorjem dve.

* **POSTOPEK:** Podpisan obrazec »**Zahtevek za dodelitev finančne pomoči pri reji prašičev za leto 2020**« (skupaj s Izjavo vlagatelja in Izjavo vlagatelja glede enotnega podjetja) mora vlagatelj vložiti na Agencijo Republike Slovenije za kmetijske trge in razvoj podeželja, Dunajska cesta 160, 1000 Ljubljana, s pripisom »finančna pomoč pri reji prašičev« **do 25. novembra 2020**.

O zahtevku odloči Agencija z odločbo, najpozneje do 1. decembra 2020.